**PROJEKT PRIPRAVA, OBLIKOVANJE IN UPORABA RAZVOJNIH REŠITEV NA PODROČJU IZBIRE IN RAZVOJA KADROV V ORGANIH DRŽAVNE UPRAVE – RAZVIJAMO KOMPETENCE PRIHODNOSTI**

**Avgust 2025**

Spoštovani sodelavci in sodelavke!

Kljub nekoliko bolj sproščenemu poletnemu ritmu smo v avgustu natančno opredelili potek tretje faze projekta, ki zajema področji **prepoznavanja, razvoja in ohranjanja talentov** in **načrtovanja nasledstev**.

Urejeni postopki in enotni načini prepoznavanja in dela s talenti prinašajo več transparentnosti, pravičnosti ter sledljivosti odločitev. Če prepoznavanje talentov povežemo z načrtovanjem nasledstev, pa to omogoča, da kritične vloge v organizaciji ne ostanejo prazne. Na ta način namreč pravočasno prepoznamo ključna delovna mesta, pripravimo ustrezne naslednike, zmanjšamo operativna tveganja ter ohranimo institucionalno znanje. Tak pristop je razvojno usmerjen (projekti, rotacije, namestništva, mobilnost) in gradi dolgoročno odpornost organizacije.

 »Talente« opredeljuje presek treh dimenzij:

* **motivacija** za učenje, razvoj, prevzemanje odgovornosti in prispevek k ciljem organizacije,
* **kompetence** zajemajo znanja, veščine, sposobnosti in vedenja, pomembna za uspešno delo; govorimo o temeljnih, vodstvenih in delovno specifičnih kompetencah iz našega nadgrajenega kompetenčnega modela in
* **uspešnost** predstavljajo merljivi delovni dosežki posameznika, pri čemer je pomembno razlikovati med »visoko uspešnimi« danes in tistimi z »visokim potencialom« za zahtevnejše vloge jutri.

Z uvajanjem prepoznavanja posameznikov z visokim razvojnim potencialom in aktivnega dela z njimi postane njihov razvoj bolj usmerjen. Vključitev v sistem ne pomeni zgolj prednosti, temveč od posameznikov zahteva tudi aktivno sodelovanje, trud in proaktivnost.

Od oktobra 2025 do januarja 2026 bomo izvajali pilotno implementacijo rešitev na področju talentov in nasledstev v štirih organih državne uprave. Preverili bomo dve možnosti izvedbe:

* določanje ključnih delovnih pozicij s profiliranjem potencialnih naslednikov in
* prepoznavanje razvojnega potenciala za vključitev v bazo talentov in iskanje priložnosti za razvoj.

Na podlagi ugotovitev bomo nato oblikovali preverjene rešitve, ki jih bomo lahko predlagali celotni državni upravi.

Veselimo se nadaljnjih korakov pri razvoju zaposlenih in vas lepo pozdravljamo!

Projektna skupina Ministrstva za javno upravo, Direktorata za javni sektor